RT คว้างาน “กฟน.” นำสายไฟลงดินสายสีส้ม มูลค่า 557 ลบ.
RT คว้างาน โครงการเปลี่ยนระบบสายไฟฟ้าอากาศเป็นสายไฟฟ้าใต้ดิน โครงการตามแนวรถไฟฟ้าสายสีส้ม ของการไฟฟ้านครหลวง มูลค่า 556.50 ลบ.
RT คว้างาน โครงการเปลี่ยนระบบสายไฟฟ้าอากาศเป็นสายไฟฟ้าใต้ดิน โครงการตามแนวรถไฟฟ้าสายสีส้ม ของการไฟฟ้านครหลวง มูลค่า 556.50 ลบ.
9 ส.ค. 2565

บริษัท ไร้ท์ทันเน็ลลิ่ง จำกัด (มหาชน) หรือ RT เปิดเผยว่า บริษัทได้รับงานโครงการใหม่ 1 โครงการในเดือนสิงหาคม เป็นโครงการเปลี่ยนระบบสายไฟฟ้าอากาศเป็นสายไฟฟ้าใต้ดิน โครงการตามแนวรถไฟฟ้าสายสีส้ม (ตะวันออก) ถนนเพชรบุรีของการไฟฟ้านครหลวง มูลค่าโครงการ 556.50 ล้านบาท (รวมภาษีมูลค่าเพิ่ม) กำหนดลงนามในสัญญาวันที่ 11 สิงหาคม 2565
ส่วนโครงการก่อสร้างทางรถไฟ สายเด่นชัย-เชียงราย-เชียงของ สัญญาที่ 1 ช่วงเด่นชัย-งาว ของการรถไฟแห่งประเทศไทย โดยกิจการร่วมค้า ไอทีดี-เนาวรัตน์ เป็นผู้ว่าจ้าง มูลค่าโครงการ 2,281,256,591.42 บาท (รวมภาษีมูลค่าเพิ่ม) ได้ลงนามสัญญาแล้วเมื่อวันที่ 5 สิงหาคม 2565
ด้านนายชวลิต ถนอมถิ่น ประธานเจ้าหน้าที่บริหาร RT เปิดเผยว่า บริษัทเข้ารับงานโครงการก่อสร้างขนาดใหญ่ จำนวน 2 โครงการ ได้แก่ โครงการก่อสร้างทางรถไฟทางคู่ สายเด่นชัย-เชียงราย-เชียงของ สัญญาที่ 1 ในส่วนการก่อสร้างอุโมงค์รถไฟ ช่วงเด่นชัย-งาว มูลค่า 2,281.26 ล้านบาท ขณะนี้ได้ทำการลงนามสัญญาเป็นที่เรียบร้อยแล้ว
อีกทั้งบริษัทได้เข้ารับงาน โครงการเปลี่ยนระบบสายไฟฟ้าอากาศเป็นสายไฟฟ้าใต้ดิน โครงการตามแนวรถไฟฟ้าสายสีส้ม (ตะวันออก) ถนนเพชรบุรี ซึ่งการไฟฟ้านครหลวงเป็นผู้ว่าจ้าง มูลค่ารวม 556.5 ล้านบาท อยู่ระหว่างรอลงนามสัญญา รวมมูลค่างานก่อสร้างทั้งหมด 2,837.76 ล้านบาท
“บริษัทยังคงมีแผนการเข้าประมูลงานทั้งภาครัฐและเอกชนในช่วงครึ่งปีหลังอย่างต่อเนื่อง พร้อมกับการวางแผนจัดการต้นทุนและแรงงานอย่างมีประสิทธิภาพ เพื่อให้การดำเนินงานก่อสร้างมีความก้าวหน้าตามแผนและสามารถส่งมอบงานได้ตามกำหนด โดยคาดว่างานที่ได้รับในครั้งนี้รวมถึงงานที่คาดว่าจะเข้าประมูลต่อไป จะสามารถสร้างการเติบโตให้กับบริษัทและเพิ่มปริมาณงานในมือ (Backlog) ให้เป็นไปตามเป้าหมายที่วางไว้จำนวน 8,500 ล้านบาท อย่างแน่นอน” นายชวลิต กล่าว